MRK sleep Eben Etzebeth voor gelykheidshofEben Etzebeth. Foto: Twitter Die Menseregtekommissie (MRK) begin Vrydag in die gelykheidshof met regstappe teen die Springbok Eben Etzebeth. Dit volg ná die kommissie in Augustus ŉ klag ontvang het oor ŉ beweerde bakleiery buite ŉ kroeg in Langebaan aan die Weskus. ŉ Man beweer hy is deur ŉ groep mans aangerand en rassistiese aanmerkings toegesnou. Buang Jones, woordvoerder van die MRK, het gesê die kommissie hou ook ŉ openbare vergadering Donderdag om 18:00 in Langebaan by die Seebreeze-saal. Etzebeth het vroeër ontken dat hy enigiemand aangerand of rassistiese aanmerkings toegesnou het tydens die voorval. Hy het onder meer op sy Facebook-blad op die bewerings gereageer. “Dit is heeltemal onwaar en ongegrond om te beweer dat ek iemand in Langebaan fisies of rassisties mishandel het, soos op sosiale media berig word. Verskeie getuies kan dit bevestig,” het Etzebeth gesê. “Ek is en sal altyd daarna streef om ’n ware ambassadeur te wees vir hierdie pragtige reënboognasie en die sport wat ek liefhet.”